作者:劉鑑
標題:賀新郎
內容:曾作鶯遷賀。道玉皇、久敕薇垣，分君星顆。只待好年好時日，約束東風吹墮。到今日、看來真個。恰好丁年翁七十，五雲間、太乙吹藜火。青一點，杉溪左。太翁陰隲天來大。後隆山、層一層高，層層突過。簪紱蟬聯孫又子，眼裡人家誰那。算只有、臞翁恁麼。孫陸機雲翁衛武，便履聲、氈復尚書坐。拚幾許，犀錢果。